**Zemolez obyčajný** (lat. *Lonicera xylosteum*) je opadavý ker s bielymi kvetmi a červenými bobuľami z  rodu zemolez (*Lonicera*) z  čeľade zemolezovité (*Caprifoliaceae*). Prirodzeným areálom jeho rozšírenia je Európa až centrálna Sibír. Je to druh vhodný pre živé ploty a krajinárske úpravy.

Opis
----

Zemolez obyčajný je ker vysoký 1,5 až 3 m. Jeho mladé konáriky sú sivé a pritlačene chlpaté, na starších sa kôra odlupuje v nepravidelných šupinkách.

Protistojné listy sú široko vajcovito elipsovité až okrúhlo vajcovité, na báze zaokrúhlené, celistvookrajové a končisté, dlhé 3 až 7 cm a široké 2 až 5 cm. Po obidvoch stranách sú pritlačene chlpaté. Listové stopky sú dlhé 5 až 10 mm.

Súkvetie je redukovaná dvojkvetá vidlica, ktorá vyrastá v pazuchách listov na stopkách dlhých do 2 cm. Kvety sú symetrické (zygomorfné) s dvoma pyskmi. Koruna je biela, neskôr žltkastá, dlhá 8 až 12 mm, zvonka páperistá. Kališné zuby sú opadavé.

Plody sú guľaté, červené, ríbezľovo sklovito lesklé a tvoria súplodie dvojitá bobuľa (na báze sú nepatrne zrastené). Bobule sú jedovaté, pretože obsahujú xylosteín. Otravy sú najčastejšie zaznamenané u malých detí a prejavujú sa sčervenaním tváre, zvracaním, hnačkami, bolesťami brucha, nepravidelným pulzom a hlbokým dychom. Prvá pomoc spočíva v potrebe vyvolať zvracanie a v následnom privolaní lekárskej pomoci.

Etymológia
----------

Rodové meno *Lonicera* je prijaté na počesť nemeckého lekára a botanika Adama Lonicera (1528-1586) a druhové meno *xylosteum* sa odvodzuje z gréckych slov pre vyjadrenie vlastnosti tvrdého dreva; xylon - drevo, osteon - kosť.

Rozšírenie
----------

Prirodzeným areálom rozšírenia zemoleza obyčajného je Európa až centrálna Sibír a severovýchodné Turecko (chýba v Írsku a Portugalsku). Rastie predovšetkým v miernych biómoch.

Introdukovaný bol do Veľkej Británie a Severnej Ameriky. V USA sa vyskytuje na atlantickom pobreží v štátoch od Maine po Virgíniu, na severe od Pensylvánie po Minnesotu, na juhu od Kentucky po Missouri a na tichomorskom pobreží v štátoch Washington a Oregon. V Kanade je prítomný v provinciách New Brunswick, Ontário a Quebec.

Ekológia
--------

Zemolez obyčajný rastie roztrúsene až hojne v listnatých dubových hájoch, v lesostepných dubových sucholesoch s dubom plstnatým, ale aj medzi krami na medziach a pasienkoch od nížin až do subalpínskeho stupňa. Obľubuje výhrevné, vlhké, v lete vysychavé, výživné, zásadité až neutrálne, často vápenaté, humózne, kamenité a hlinitopiesočnaté pôdy. Kvitne v máji a júni.

Galéria
-------

* Zemolez obyčajný; kvetné púčiky (máj). Zemolez obyčajný; kvetné púčiky (máj).
* Zemolez obyčajný; konár s bobuľami (júl). Zemolez obyčajný; konár s bobuľami (júl).
* Zemolez obyčajný; listy a bobule (august). Zemolez obyčajný; listy a bobule (august).
* Zemolez obyčajný; zrelé bobule (júl). Zemolez obyčajný; zrelé bobule (júl).
* Zemolez obyčajný; dvojbobuľa. Zemolez obyčajný; dvojbobuľa.
* Zemolez obyčajný; dvojbobuľa v mierke. Zemolez obyčajný; dvojbobuľa v mierke.
* Zemolez obyčajný; semená (august). Zemolez obyčajný; semená (august).
* Zemolez obyčajný; rozvetvený konár. Zemolez obyčajný; rozvetvený konár.

Referencie
----------

1. 1 2 3 4  Karol Mičieta, Eva Zahradníková, Michal Hrabovský, Jana Ščefková. *Fylogenéza a morfogenéza cievnatých rastlín, s.261*. Bratislava : Univerzita Komenského, 2018.
2. 1 2 3 4   *Lonicera xylosteum L.* [online]. POWO - Plants of the World Online, Kew, [cit. 2023-01-03]. Dostupné online. (anglicky)
3. 1 2 3 4 5 6  Václav Větvička. *Stromy a keře, s. 470-471*. Praha : Aventinum, 2017.
4. 1 2 3 4 5  Josef Dostál, Martin Červenka. *Veľký kľúč na určovanie vyšších rastlín II. s.829*. Bratislava : Slovenské pedagogické nakladateľstvo, 1991.
5. 1 2 3 4 5  Michal Hrabovský at al.. *Veľká kniha rastlín, hornín, minerálov a skamenelín, s.84*. Bratislava : IKAR, a.s. - Príroda, 2021.
6. 1 2  Jarmila Eftimová, Jaroslav Legáth. *Rastliny s toxickými účinkami, s.112*. 1.. vyd. Košice : Univerzita veterinárskeho lekárstva a farmácie v Košiciach, 2017.
7. ↑   *Lonicerus, Adam [ID = 9840]* [online]. Landesgeschichtliches Informationssystem Hessen (LAGIS), Marburg. Dostupné online. (nemecky)

CommonsWikidruhy
* Spolupracuj na Commons Commons ponúka multimediálne súbory na tému **Zemolez obyčajný**
* Spolupracuj na Wikidruhoch Wikidruhy ponúkajú informácie na tému **Zemolez obyčajný**